**ГЛОБАЛЬ CАН БА ҮНДЭСНИЙ ЗОХИЦУУЛАХ ЗӨВЛӨЛ**

***Петер Сэндс, ХДХВ/ДОХ, Сүрьеэ, Хумхаа өвчинтэй тэмцэх Глобаль Сангийн гүйцэтгэх захирал***

Эртний хэллэгэд “тэмээ бол олон нийтийн зохион бүтээсэн морь” гэдэг хэлц байдаг нь олон нийт хамтдаа нэгэн үйлийн төлөө зүтгэвэл үр дүн нь илүү байхыг илэрхийлжээ. Глобаль Сангийн туршлагаар эрүүл мэндийн чиглэлийн хөрөнгө оруулалтыг зуугаас илүү улс орoнд хийж байгаа нь дээр дурьдсан хамтын үйл ажиллагаа нь олон давуу талтайг харуулж байна.

Глобаль Сангийн хөрөнгө оруулалт хийгддэг ихэнх улс оронд олон нийтийн хувьд тэмээний уян хатан, найдвартай байдлыг морины хурд хүчээр давж байгааг харуулж байна. Ялангуяа хуурай уур амьсгалтай газарт тэмээ хүнд хэцүү бартааг даван туулах чадваpтaй байдаг.

Эрүүл мэндийн хөтөлбөрүүдийн хувьд тухайн орон нутгийн хөрөнгө оруулалт болон оролцоог хангасан байдал нь зайлшгүй байх хоёр тулгуур зарчим юм. Hэгдүгээрт ХДХВ, сүрьеэ, хумхаагийн эсрэг тэмцэх хөтөлбөрүүдийг гадны орны (хөндлөнгийн) хүмүүс бус гагцхүү тухайн улсын мэргэжилтнүүд боловсруулаx нь хамгийн үр нөлөөтэй юм. Хоёрдугаарт, олон талт хамтын ажиллагааг дэмжиж, ялангуяа шийдвэр гаргах түвшинд дээрхи өвчинд нэрвэгдсэн хүмүүс болон, иргэний нийгмийн байгууллагууд оролцсон үед эрүүл мэндийн хөтөлбөр сайн хэрэгждэг.

Глобаль Сангийн хувьд эдгээр хоёр зарчмыг Үндэсний Зохицуулах Зөвлөл /ҮЗЗ/-ийн дэмжлэгтэйгээр хэрэгжүүлдэг. ҮЗЗ нь улс орны санхүүжилтийн хүсэлтийг өргөн барих үйл ажиллагааг удирдан зохион байгуулж, Глобаль Cангийн хөтөлбөрүүдийн хэрэгжилтийг хянадаг зөвлөл юм. ҮЗЗ нь Глобаль Cангийн төсөлтэй холбоотой шийдвэр гаргах зорилгоор олон талын салбар төлөөллүүдийг нэг дор цуглуулдаг. Тиймээс төрийн албан хаагч, техникийн шинжээч, иргэний нийгмийн байгууллага, ХДХВ, сүрьеэ, хумхаа өвчний халдвартай хүмүүсийн төлөөллөөс ҮЗЗ бүрддэг. ҮЗЗ нь хөтөлбөрийн зорилгыг тодорхойлж, гол хэрэгжүүлэгчдийг сонгож, санхүүжилт болон хөтөлбөрийн хэрэгжилтэнд хяналт тавьдаг. Улс орны ҮЗЗ нь ДОХ, сүрьеэ, хумхаа өвчний эсрэг Засгийн газрын үндэсний хөтөлбөрт Глобаль Cангийн дэмжлэгтэй үйл ажиллагааг оруулах, засгийн газрын эрүүл мэндийн хөтөлбөртэй уялдуулан хөтөлбөрийг нэгтгэх явдлыг хангадаг.

ҮЗЗ-ийн загвар нь дэлхийн эрүүл мэндэд чухал ач холбогдолтой шинэлэг санаачилга болсон. ҮЗЗ нь Глобаль Сантай хамтран үндэсний хөгжлийн төлөвлөгөөг бэхжүүлэн баталгаажуулахын зэрэгцээ хөгжлийн хөтөлбөрөөр холбогдсон байдаг. ҮЗЗ-ийн олон талт хамтын ажиллагаа тэр дундаа иргэний нийгмийн байгууллагатай хамтран ажилладаг нь Глобаль сангийн санхүүжилтээр хэрэгжүүлж буй хөтөлбөрүүдийн чанарыг сайжруулж байна.

**ХӨТӨЛБӨРИЙН ТЭРГҮҮЛЭХ ЧИГЛЭЛИЙГ ТОДОРХОЙЛОН БОЛОВСРУУЛЖ, ХЭРЭГЖҮҮЛЭХ**

Глобаль Cангийн үйл ажиллагааг хэрэгжүүлж буй чухал хэсэг нь ҮЗЗ байдаг. Глобаль Сан санхүүжилтыг 3 жилээр төсөвлөн хөрөнгө босгож түүнийгээ хуваарилдаг. ДОХ, сүрьеэ, хумхаа өвчний эсрэг дараагийн хөтөлбөрүүдийг санхүүжүүлэхэд дор хаяж 14 тэрбум ам.доллар босгох зорилгоop 2019 оны 10 сард Глобаль Cангийн 6 дахь удаагийн Хөрөнгө оруулалт босгох хурлыг Францын Лион хотод зохион байгуулах юм. Хандивлагчид амлалт өгч улмаар хөрөнгө боссоноор тухайн улсын өвчлөл болон санхүүгийн хэрэгцээнд тулгуурлан дараагийн 3 жилд хэрэгжүүлэх үйл ажиллагааны санхүүжилтийн талаар ҮЗЗ-үүдээр дамжуулан мэдэгдэнэ. ҮЗЗ нь тус хуваарилалтыг зохистой ашиглахын тулд хөтөлбөрийн хүсэлтийг боловсруулах үүрэгтэй. Харин Глобаль Сан нь зөвхөн ҮЗЗ-өөс өргөн барьсан санхүүжилтийн хүсэлтийг хүлээн авдаг. ҮЗЗ нь санхүүжилтийн хүсэлтийг боловсруулан нэгтгэх үе шатыг удирдан зохион байгуулж, төслийн гэрээний хэлэлцээр хийх үед ерөнхий хяналт тавьж мөн төслийн хэрэгжилт болон төслийн хаалтын үед ч хяналт тавьдаг. Эдгээр үе шатуудын үед тулгарсан хөтөлбөрийн шинэчлэл, шинэ хуваарилалт зэргийг ҮЗЗ олж тогтоодог. Эдгээр олон арга хэмжээг авахын тулд ҮЗЗ нь орон нутгийн мэргэжилтнүүд, сонирхогч талууд болон Глобаль Сангийн түншүүд болох ДЭМБ, НҮБ, сүрьеэгийн тархалтыг зогсоох байгууллагууд болон Хумхаа өвчинг устгах RBM-тай түншлэн хамтран ажилладаг.

ҮЗЗ-ийн үүрэг сорилтыг дагуулдаг. Хангагдаагүй хэрэгцээний цар хүрээ ихэвчлэн бэлэн байгаа санхүүгийн нөөцөөс давж гардаг учраас төслийн тэргүүлэх чиглэлийг тодорхойлохдоо зайлшгүй хүндрэл учруулж болзошгүй маргааныг арилгахад хүргэдэг. Чиглэлийг сонгохдоо ихэвчлэн эмчилгээний арга барил, эмчилгээний горим гэх мэт эмнэлзүйн асуудлуудын талаарх техникийн мэтгэлцээнийг явуулах бөгөөд тархвар зүйн мэдээллийн талаар суурь мэдлэгт тулгуурласан байх ёстой. Боловсруулах хөтөлбөр нь ихэвчлэн онолын болон практик хоорондын зөрчилдөөнийг хамардаг. Заримдаа Глобаль сангийн санхүүжилтийг баталгаажуулахад үндэсний санаачлагууд болон олон улсын донор байгууллагуудын нарийн төвөгтэй хүсэлтүүдийг харгалзан хэрэгжүүлэх замаар халдварт өвчинтэй тэмцэх үндэсний хүчин чармайлтыг оновчтой нэгтгэх шаардлагатай болдог.

Хөтөлбөрийн гүйцэтгэлийг байнга хянаж байх ч бэрхшээлтэй. Гүйцэтгэлийн хяналтаас гадна, санхүүгийн хяналт үр дүнг сайжруулахын тулд ҮЗЗ-ийн гишүүд газар дээр нь очиж танилцан хөтөлбөрийн хэрэгжилтийн байдал ямар байгааг өөрийн нүдээр харж үйл ажиллагаатай танилцахын зэрэгцээ зохих өөрчлөлт, хэрэгцээ шаардлагад нийцсэн хариу үйлдэл хийх боломжийг олгодог.

**ҮНДСЭН ҮҮРЭГ ОРОЛЦОО**

ҮЗЗ-ийн хэрэгжүүлдэг үйл ажиллагааны үндсэн үүрэг нь Глобаль сангийн хөтөлбөрийн олон талт хамтын ажиллагааны гүүр болж зохих шийдвэрүүдийг гаргахад оршдог. ҮЗЗ-ийн бүрэлдэхүүнд Засгийн газрын тэргүүлэх чиглэлийн яамдууд болох Эрүүл мэндийн яам, Сангийн яам болон төлөвлөгөө гаргадаг яамд түүнчлэн Үндэсний ДОХ, сүрьеэ, хумхаа өвчний эсрэг үйл ажиллагаа явуулдаг агентууд мөн 2 талт хамтын ажиллагааны байгууллагууд, техникийн зөвлөгчид болох НҮБ-ын ДОХ-ын сан, ДЭМБ байхын зэрэгцээ үндэсний их дээд сургуулийн мэргэжилтнүүд багтсан байдаг. ҮЗЗ-ийн бүрэлдэхүүний давуу тал нь иргэний нийгмийн оролцоо, тэр дундаа ХДХВ, сүрьеэ, хумхаа өвчний халдвартай хүмүүс болон хувийн хэвшлийн төлөөллийн хамтын ажиллагаа юм. Глобаль Cангийн удирдамжаар иргэний нийгмийн төлөөлөгчид ҮЗЗ-ийн 40% -ийг бүрдүүлдэг. Зарим ҮЗЗ нь энэ босгоос дээгүүр байдаг. Гэхдээ олонхи нь доогуур байдаг.

Эдгээр олон талт хамтын ажиллагааг бэхжүүлэн тэдгээр чадварлаг мэргэжилтнүүдийг нэгтгэн хамтран ажиллах нь Глобаль Cангийн хөтөлбөрийг үр нөлөөг хамгийн өндөрт байлгах зохистой арга юм. Жишээлбэл, төрийн албан хаагчид нь төсөв, ханган нийлүүлэлтийн асуудал, дүрэм журмыг хэрхэн баримтлан ажиллах талаар гүнзгий мэдлэгтэй байдаг. Гутаан доромжлол, ялгаварлан гадуурхалтын талаар эрүүл мэндийн үйлчилгээнд хамрагдахад тулгарч буй саад тотгорын талаар өвчлөлд өртсөн хүмүүс өөрсдийн туршлагаасаа авч хэлэлцдэг. Харин ТББ-ийн төлөөлөгчид хөтөлбөрийн хэрэгжилтийн талаархи практик ойлголтыг өгдөг. Хувийн хэвшлийн гишүүд нягтлан бодох бүртгэл, менежментийн шилдэг туршлагыг нэвтрүүлж чаддаг. Техникийн болон бусад хөгжлийн түнш байгууллагууд үнэлж баршгүй туршлага, удирдамжаар хангадаг. Эдгээр төлөөллүүдийн оновчтой хослол нь улс орон бүрт харилцан адилгүй бөгөөд тархалтын шинж чанараас хамаарна. Гэвч голлох болон өвчлөлд өртсөн хүн амд нөлөөлж буй нийгэм-улс, төрийн байдал эсвэл мэдэгдэх боломжгүй саад тотгорыг бий болгож буй зүйлс, эмзэг асуудлуудыг мэдээллэдэг тул өвчлөлд өртсөн орон нутгийн иргэдээс ҮЗЗ-ийн гишүүд сонгогдсон байх нь үргэлж чухал байх болно.

 Глобаль Сангийн тусламжийн үр нөлөөг хамгийн их байлгахад энэхүү ХДХВ, сүрьеэ, хумхаа өвчний нөлөөллийн бодит байдалтай тулгарч буй хүмүүсийн үзэл бодол үнэхээр чухал байдаг. Гол хүн амын дунд төвлөрсөн тархалтыг нийлмэл өгөгдөл нь нууж байж болно. Үйлчилгээ үзүүлэх горим эсвэл хүмүүсийн зан авир нь бодит байдалд тохиолддог зүйлээс ялгаатай байдаг. Олонхи газарт ХДХВ-ийн халдвартай хүмүүст ЭБЭ, трансжендэр хүмүүс, мансууруулах бодис судсаар тарьж хэрэглэдэг хүмүүс, эмэгтэй биеэ үнэлэгчид эсвэл өсвөр насны охид багтдаг. Энэ ч утгаараа ХДХВ-ын хөтөлбөрүүдийг яг хэрэгцээтэй хүмүүст хүргэх үйлчилгээг боловсруулахад тэдний үзэл бодол чухал нөлөөтэй байдаг.

Иймэрхүү янз бүрийн хэтийн төлвийг багтаасан хөтөлбөрийн хүсэлтийг боловсруулж, хяналт тавихад ҮЗЗ-ийн хувьд хэцүү байх талтай. Зарим оронд түлхүүр хүн амыг төрийн албан хаагчид хүлээн зөвшөөрдөггүй бөгөөд гэмт хэрэгтэн болгож, гутаан доромжилдог. Зарим ҮЗЗ нь энэхүү саад бэрхшээлийг арилгах бүтээлч арга замыг олсон. Жишээлбэл, нэгэн улсад, ҮЗЗ нь олон нийтийн төлөөллийг сонгохдоо нэр дэвшигчид болон сонгогчид нэрээ нууцалдаг аргыг нэвтрүүлсэн бөгөөд үр дүнд нь жилд голлох хүн амаас 1-5 хүн ҮЗЗ-ийн гишүүнээр сонгогдох боломж бүрдсэн.

Хамгийн туршлагатай ҮЗЗ нь зорилтот үр дүнд хүрч, үйлчилгээг хамгийн их хэрэгцээтэй байгаа хүмүүст хүргэн ажилладаг олон талын туршлага, хэтийн төлөв нь Глобаль сангийн дэмжлэгтэй хөтөлбөрүүдийн үр нөлөөг нэмэгдүүлдэг. Үр нөлөө багатай ҮЗЗ-ийн хувьд аль нэг бүлэг нь бусдынхаа дуу хоолойг үл тоомсорлон хэлэлцээрт давамгайлдаг. Зарим тохиолдолд ҮЗЗ-ийн гишүүдийн хувийн зөрчилдөөн шийдвэрт нөлөөлдөг. ҮЗЗ-ийн гүйцэтгэл нь манлайлалд оршдог. Тиймээс ч ҮЗЗ-ийн чадвартай дарга болон хүчирхэг ажлын алба нь дээрх хүмүүсээс илүү үр дүнтэй байх нь бий.

**УДИРДЛАГА**

Улс орон бүрийн ҮЗЗ нь Глобал Сангийн хөтөлбөрийг хариуцахын хамт өөрийн үйл ажиллагааг явуулах үүрэгтэй. Глобаль Сангаас ҮЗЗ-д үйл ажиллагааг боловсруулан хэрэгжүүлэх, гишүүдийг сонгох шалгуур үзүүлэлт, үндсэн хүлээн авагч байгууллагыг сонгох болон хөтөлбөрийн хэрэгжилтийг хянах зэрэг үйл явцыг хөгжүүлэхэд дэмжлэг үзүүлдэг. Бүхий л байгууллагын адилаар үр дүнтэй, ил тод засаглалын удирдамж ҮЗЗ-ийн үйл ажиллагааг ч үр дүнтэй явуулахад тусалдаг.

ҮЗЗ нь аливаа зөрчлийг зохицуулах үйл ажиллагааны дүрэм, журам болон хорооны үйл ажиллагааны талаарх удирдамж боловсруулдаг. Үр дүнтэй ажилладаг ҮЗЗ нь хөтөлбөрийн хэрэгжилтийн орчны өөрчлөлтийг тусгахын тулд удирдамжийг тогтмол хянан үзэж шинэчлэн боловсруулдаг. Глобаль Сангаас ҮЗЗ-ийн үйл ажиллагаа тэр дундаа хяналт, үйл ажиллагааны дэмжлэг, иргэний нийгмийн байгууллагын оролцоонд зориулан жилдээ 9.5 сая ам.долларын хөрөнгө оруулалтыг хийдэг.

Түүнчлэн Глобаль Cан нь ҮЗЗ-д тогтмол үнэлгээг хийдэг. Глобаль Сангаас хөтөлбөрийн бүхий л үр дүн, үр ашигт байдлыг ҮЗЗ-ийн гол гүйцэтгэлийн хэмжүүр болох ил тод, хариуцлагатай, үйл ажиллагааны байнгын хяналттай, оролцооны үр дүнтэй байдал (ялангуяа өвчлөлд өртсөн хүмүүст), ашиг сонирхлын зөрчилдөөний менежментээр үнэлдэг.

ҮЗЗ-ийн ихэнхи гишүүд маш их хүчин чармайлт гарган өөрийн мэдлэг, туршлагад түшиглэн, цалин урамшуулалгүйгээр цаг заваа зарцуулж ДОХ, сүрьеэ, хумхаа өвчний эсрэг тэмцэхэд шаардлагатай бүхий л мэдээллүүдийг хүлээн авч ажилладаг. ҮЗЗ-ийн гишүүд үүрэг хариуцлагаа биелүүлэхийн тулд Глобал Сангийн бодлого, журмыг дагаж мөрдөн ажиллах ёстойг ойлгох хэрэгтэй. ҮЗЗ-ийн гишүүд үр дүнтэй хяналт тавихын тулд санхүүгийн урсгалын ханган нийлүүлэлт, хэрэгжүүлэлтийн зохион байгуулалт, эмчилгээний тусламж үйлчилгээний талаар нарийвчилсан хяналт тавих бөгөөд үр дүнг тайлагнах үүрэгтэй. Олонхи ҮЗЗ-ээс гишүүдэд зориулан хурал зохион байгуулсанаар бэрхшээлтэй асуудлуудыг хэлэлцэх, шинэ санаачлагыг олж харах, сайжруулах арга замыг хайж олох боломжийг олгодог. Ихэнх ҮЗЗ нь Глобаль сангийн санхүүжилтээр ажилладаг Ажлын Албатай байх бөгөөд энэ нь удирдлагын болон техникийн дэмжлэг туслалцаа үзүүлэх зорилготой байна.

**ҮЗЗ-ийн ҮНЭЛГЭЭ**

ҮЗЗ-ийн гүйцэтгэх үүрэг хүнд хэдий ч зарим ҮЗЗ нь бусдаасаа илүү үр дүнтэй байдагт гайхах зүйлгүй. Ихэнх тохиолдолд гүйцэтгэлийн ялгаа нь дарга нарын чадавхи эсвэл Ажлын Албаны дэмжлэгийн чанараас шалтгаалдаг. Мөн түүнчлэн тус улсын эрүүл мэндийн салбарын үйл ажиллагаанд нөлөөлж буй засаглал, чадавхитай холбоотой өргөн хүрээний асуудлуудыг дурдаж болно.

2016 онд Глобаль Сангаас Глобаль Сангийн Удирдах зөвлөлд зориулан ҮЗЗ-ийн “Глобаль Сангийн бизнесийн загварын хяналт”-д үнэлгээ хийсэн. Үүнд олон төрлийн сул талуудыг олж илрүүлэн, одоогийн ҮЗЗ-ийн загварыг сайжруулах, хөгжүүлэх талаар санал болгосон арга замуудыг тодорхойлсон. Үүнтэй төстэй ажиглалтыг Глобаль Сангийн Ерөнхий Хяналтын ажлын албаны тайланд тусгасан бөгөөд тус тайланд ҮЗЗ-ийн батламж, журам, ялангуяа урт хугацааны тогтвортой байдалтай холбоотой асуудлуудыг тодорхойлсон байдаг.

Тэдгээр тайлангуудад хөндөгдсөн сул талуудын нэг нь зарим ҮЗЗ Глобаль Сангийн дэмжлэгтэй хөтөлбөрүүдийг эрүүл мэндийн хөтөлбөрийн өргөн цар хүрээтэй хэлбэрт бидний хүсдэг байдлаар амжилттай нэгтгэх үйл ажиллагааг хэрэгжүүлж чаддаггүй бөгөөд зарим тохиолдолд эрүүл мэндийн тогтолцоог хөгжүүлэх өргөн цар хүрээтэй өөр зорилтуудад анхаарал хандуулсан эсвэл эрүүл мэндийн шинэлэг санаачлага бүхий хөндлөнгийн зорилтуудыг хангахаар ажилладаг байна. Үүнтэй төстэй ихээхэн ажиглагддаг сул талуудын нэг нь хөтөлбөрийн хэрэгжилтэнд хангалтгүй хяналт тавьдаг эсвэл тодорхой зорилготойгоор хяналт бага тавьдаг явдал байсан. Түүнчлэн хэрэгжиж буй хөтөлбөрийн ашиг сонирхлын зөрчилд зарим удирдлагууд хангалтгүй анхаарал хандуулсан байгаа нь ажиглагддаг.

2018 оны турш Глобаль Сангийн Удирдах Зөвлөл нь ҮЗЗ-ийн үр дүнтэй байдалд тулгарч байсан бэрхшээлүүдийг хянан хэлэлцэж улмаар ҮЗЗ-ийн үйл ажиллагаанд хоёр чухал өөрчлөлт хийхээр шийдвэрлэсэн.

Нэгдүгээрт, Удирдах Зөвлөлөөс ҮЗЗ-д Глобаль сангийн тэтгэлгийг хүлээн авах урьдчилсан нөхцлийг хангасан албан ёсны шаардлагуудыг тусгасан ҮЗЗ-ийн ёс зүйн дүрмийг засаглалын бодлогодоо тусгасан байх ёстой гэж тогтоосон. Түүнчлэн Удирдах Зөвлөлөөс ҮЗЗ-ийн ёс зүйн хэм хэмжээг батлах төлөвлөгөөг хэрэгжүүлэхэд дэмжлэг үзүүлсэн. Энэхүү төлөвлөгөөг одоогоор Глобал Сангийн Ёс Зүйн асуудал хариуцсан мэргэжилтэн хэрэгжүүлж байна.

Хоёрдугаарт, олж илрүүлсэн зарим сул талуудыг шийдвэрлэх болон ҮЗЗ-үүдийн ерөнхий гүйцэтгэлийг сайжруулах зорилготой 18 сарын хугацаатай хэрэгжих нэмэлт 4 сая ам.долларын санхүүжилтыг өргөн хүрээг хамарсан "ҮЗЗ-ийн Үнэлгээ" нэртэй төсөлд олгохоор Удирдах Зөвлөлөөс баталсан. Эхний үе шатанд 16 өөр өөр түвшний улс орнууд түүний дотор Глобаль Сангаас дэмжлэг аваад одоо шилжин өөрчлөгдөж байгаа болон маш их хүндрэл бэрхшээлтэй орчинд ажилладаг ҮЗЗ-үүдийг хамруулсан туршилтын хөтөлбөрийг хэрэгжүүлж байна. Энэхүү туршилтын судалгааны эхний үр дүнг 2019 онд Удирдах Завлөлд танилцуулан хэлэлцүүлэх бөгөөд ҮЗЗ-ийн дараагийн хуваарилалтын мөчлөгийн хөрөнгө оруулалт, түвшингийн талаар анхаарал хандуулан, авах арга хэмжээний шийдвэрүүдийг гаргах болно. ҮЗЗ-ийн үнэлгээний зорилго нь ҮЗЗ-ийн гүйцэтгэлийн хяналт, зохицуулалт, тогтвортой байдлыг сайжруулах явдал юм.

Тогтвортой хөгжлийн зорилтуудын эрин үед ҮЗЗ улам бүр чухал болсоор байна. Глобаль Сангийн хувьд Тогтвортой хөгжлийн 3 дахь зорилтын хүрээнд*: Эрүүл мэнд, сайн сайхныг хүн бүхэнд зориулна* аянг ХДХВ, сүрьеэ, хумхаа өвчний тархалтыг зогсоох нэгдмэл хөтөлбөрөөр хэрэгжүүлдэг. Хүчирхэг, бат бэх эрүүл мэндийн тогтолцоог бүрдүүлэхэд чиглэсэн хөтөлбөрүүд болон өвчлөлд зориулсан интервенци хоорондын зөрчилдөөнийг харгалзан эдгээр зорилтуудыг бүхэлд нь нийлүүлэн нь авч үздэг. Глобаль Сангаас эрүүл мэндийн тогтолцоонд зориулан жилд 1 тэрбум ам.долларын хөрөнгө оруулалтыг хийж байгаа нь Глобаль Санг эрүүл мэндийн тогтолцоог хөгжүүлэх хамгийн том олон талт тусламж үйлчилгээ үзүүлэгч болгоод байна. Тогтвортой Хөгжлийн 3 дахь зорилтод хүрэх замыг түргэсгэх, өвчлөлийн тархалтыг зогсоох харилцаа хамаарал бүхий зорилтуудын үр ашгийг нэмэгдүүлж, үр дүнг хамгийн их байлгахад ҮЗЗ гол үүрэг гүйцэтгэнэ. Тиймээс ҮЗЗ-ийн үнэлгээний нэг хэсэг болохын хувьд бид энэхүү өргөн хүрээтэй алсын хараатай хөтөлбөрийг хэрэгжүүлэхэд бэлтгэгдсэн эсэхийг баталгаажуулахаар ҮЗЗ-тэй хамтран ажиллах болно.

Урьдчилан тааварлашгүй бартаатай замд дасан зохицдог сайн тэмээтэй адил сайн ҮЗЗ нь уян хатан, дасан зохицох чадвартай байдаг. Глобаль Сангийн амжилтанд үр дүнтэй ажилладаг ҮЗЗ чухал үүрэг гүйцэтгэдэг гэдэгт бид итгэлтэй байдаг. ҮЗЗ нь улс орны хөтөлбөрийг үр дүнтэй хэрэгжүүлэх гол түлхүүр; мөн тэдгээр ҮЗЗ-үүд Глобаль Сангийн тэтгэлгийн талаархи шийдвэр гаргахад маш чухал үүрэг гүйцэтгэдэг механизм юм. Тогтвортой Хөгжлийн 3 дахь зорилтуудыг биелүүлж, ХДХВ, сүрьеэгийн өвчлөл, хумхаа өвчний тархалтыг зогсоох зэрэг харилцан хамааралтай хөтөлбөрүүдийн хэрэгжилтийг ханган ажиллахад ҮЗЗ-үүдийг чухал үүрэг гүйцэтгэнэ гэдэгт найдаж байна.

**ЭХ СУРВАЛЖ:**

1. Глобаль Сан, Глобаль Сангийн бизнесийн загварыг шалгах, 2016 оны 11-р сар

https://www.theglobalfund.org/media/4251/bm36\_28-globalfundbusinessmodelreview\_ executivesummary\_en.pdf?u=636488963960000000

1. Гүйцэтгэх хяналтын алба, Улс орны ҮЗЗ-ийн аудитын тайлан, 2016 оны 2-р сар https://www.theglobalfund.org/media/2645/oig\_gf-oig-16-004\_report\_en.pdf?u=636488964630000000
2. Глобаль Сан, ҮЗЗ-ийн үнэлгээ: ҮЗЗ-ийн ёс зүйн дүрэм. ҮЗЗ-ийн бодлого, хүсэл тэмүүллийн түвшин <https://www.theglobalfund.org/media/7398/bm39_04-ccmevolution>\_report\_en.pdf
3. Глобаль Сан, ҮЗЗ-ийн үнэлгээ: ҮЗЗ-ийн ёс зүйн дүрэм. ҮЗЗ-ийн бодлого, хүсэл тэмүүллийн түвшин https://www.theglobalfund.org/media/7398/bm39\_04-ccmevolution\_report\_en.pdf
4. Глобаль Сан, ҮЗЗ-ийн үнэлгээ: ҮЗЗ-ийн ёс зүйн дүрэм. ҮЗЗ-ийн бодлого, хүсэл тэмүүллийн түвшин <https://www.theglobalfund.org/media/7398/bm39_04-ccmevolution>\_report\_en.pdf

Орчуулсан: Л.Номин-Эрдэнэ /ҮЗЗ-ийн Ажлын Албаны ажилтан/